Următoarele mecanisme de finanțare au fost utilizate pentru punerea în aplicare a planului de lucru pe 2013:

Granturi pentru proiecte au fost acordate unor proiecte care implică mai mulți parteneri, de obicei organisme din domeniul sănătății publice și organizații neguvernamentale (ONG-uri). Contribuția maximă a UE este de 60 % din costurile eligibile. Cu toate acestea, contribuția UE poate ajunge până la 80 % dacă o propunere îndeplinește criteriile de utilitate excepțională.

Granturi de funcționare au fost acordate organizațiilor non-profit sau rețelelor specializate active în domenii care corespund celor trei componente ale programului (corespunzătoare celor trei obiective): promovarea sănătății, amenințări la adresa sănătății și informații privind sănătatea. Aceste organisme trebuie să fie neguvernamentale, non-profit și independente de conflicte de interese de ordin industrial sau de altă natură și au ca obiective principale unul sau mai multe dintre obiectivele programului. Contribuția maximă a UE este de 60 % din costurile lor anuale de funcționare. Cu toate acestea, contribuția UE poate ajunge până la 80 % dacă o propunere îndeplinește criteriile de utilitate excepțională.

Granturi pentru acțiuni comune au fost acordate autorităților din statele membre sau organismelor desemnate de acestea. Contribuția maximă a UE este de 50 %. Cu toate acestea, contribuția UE poate ajunge până la 70 % dacă o propunere îndeplinește criteriile de utilitate excepțională. Cofinanțarea în caz de utilitate excepțională de 70 % a fost acordată pentru acțiunea comună „Facilitarea colaborării între statele membre pentru a asigura buna funcționare a sistemului de farmacovigilență în UE”, datorită contribuției sale la punerea în aplicare efectivă a legislației UE în acest domeniu.

Granturi pentru conferințe au fost acordate pentru conferințe privind aspecte legate de sănătatea publică, organizate de organisme publice sau de organizații non-profit și de președințiile Consiliului UE. Contribuția maximă a UE este de 50 % din costurile eligibile, iar valoarea maximă este de 100 000 EUR.

Acorduri privind granturi directe cu organizații internaționale au fost acordate unor organizații internaționale active în domeniul sănătății publice. Contribuția maximă a UE este de 60 %.

Achiziții (contracte de servicii) au fost utilizate pentru a achiziționa servicii, precum studii științifice, evaluări, studii, achiziționarea de date și aplicații informatice. Programul acoperă în întregime costurile achizițiilor.

Au fost utilizate proceduri competitive de selecție și de atribuire pentru a selecta acțiuni în vederea finanțării. Procedurile competitive de selecție și de atribuire nu sunt utilizate pentru acordurile privind granturi directe și conferințele organizate de președințiile Consiliului, deoarece în aceste cazuri procedurile competitive fie nu sunt permise în conformitate cu normele specifice, fie nu sunt folosite în practică.

Creditele administrative au acoperit cheltuieli cum ar fi studii, reuniuni de experți, costuri de informare și publicare, precum și asistența tehnică și administrativă pentru sistemele informatice.

1.3Execuția bugetului operațional în funcție de mecanismul de finanțare

Tipul de mecanism de finanțare Execuție (EUR) Procentajul mecanismului din bugetul total executat Cereri de propuneri 34 672 104,60 68 % Granturi pentru proiecte (PR) 14 633 503,00 28 % Granturi pentru conferințe (CF) 1 125 467,60 2 % Gestionate de EAHC 1 025 467,60 - Gestionate de DG SANCO 100 000,00 - Granturi de funcționare (GF) 5 474 491,00 11 % Granturi pentru acțiuni comune (AC) 13 438 643,00 26 % Acorduri privind granturi directe (AGD) 1 100 000,00 2 % Achiziții (contracte de servicii) 11 485 709,46 22 % Gestionate de EAHC 6 107 377,04 12 % Gestionate de DG SANCO 5 378 332,42 10 % Alte acțiuni 4 321 656,57 8 % Buget executat în 2013 51 579 470,63 100 % Buget total disponibil 51 924 359,33 Credite neutilizate 344 888,70 Nivelul de execuție bugetară 99,33 %

Cu titlu comparativ, granturile pentru proiecte din 2012 s-au ridicat la 15,7 milioane EUR și granturile pentru acțiuni comune la 8,9 milioane EUR. Bugetele pentru alte mecanisme de finanțare sunt similare cu cele din 2012: 0,75 milioane EUR pentru granturile pentru conferințe, 4,3 milioane EUR pentru granturile de funcționare, 2,6 milioane EUR pentru granturile directe și 14,2 milioane EUR pentru achiziții.

1.4Cereri de propuneri

Patru cereri de propuneri — pentru proiecte, conferințe, granturi de funcționare și acțiuni comune — au fost lansate la 22 decembrie 2012 pe site-ul web dedicat sănătății publice de pe serverul EUROPA și pe site-ul web al EAHC. Cererile au fost publicate și în Jurnalul Oficial al Uniunii Europene. Perioada de depunere a candidaturilor s-a încheiat la 22 martie 2013. Majoritatea candidaturilor au fost primite din partea partenerilor principali din statele membre ale UE-15, care au reprezentat 82 % din candidaturile pentru granturi pentru proiecte, 80 % din candidaturile pentru granturi pentru conferințe, 100 % din candidaturile pentru granturi de funcționare și patru cincimi din candidaturile pentru acțiuni comune.

EAHC a organizat un atelier privind acțiunile comune în decembrie 2012 și un atelier privind asigurarea calității acțiunilor comune în februarie 2013. O zi de informare punând accentul pe parteneriatul european pentru inovare privind îmbătrânirea activă și în condiții bune de sănătate a fost organizată la Bruxelles, iar în Italia și în Grecia au avut loc zile de informare generală. Pe site-ul web al EAHC au fost puse la dispoziție orientări pentru candidați. Serviciul de asistență al EAHC a oferit de asemenea sprijin și ajutor practic.

În total, au fost depuse 165 de candidaturi, pentru o sumă totală de 83 650 303 EUR. Dintre acestea, șapte propuneri au fost excluse în etapa de selecție preliminară. Dintre cele 158 de candidaturi rămase, 53 (32,9 %) au fost finanțate. Candidaturile au fost evaluate în conformitate cu normele și criteriile stabilite în Decizia de punere în aplicare

2012/C 378/6 a Comisiei și în cererile de propuneri. 32 de experți externi din 18 țări au participat la procesul de evaluare. Experții au fost selectați dintr-o listă întocmită în urma unei cereri de exprimare a interesului intitulate „Experts for the second programme of Community action in the field of health in various evaluation activities” („Experți specializați în diverse activități de evaluare pentru cel de Al doilea program de acțiune comunitară în domeniul sănătății”).

Procesul de evaluare a avut loc în două etape.

În prima etapă, trei evaluatori externi au revizuit fiecare propunere. Un raport consolidat de evaluare pentru fiecare propunere a fost elaborat în cadrul unei reuniuni organizate de EAHC.